Medicii de la Institutul Inimii Niculae Stăncioiu din Cluj-Napoca, unde Florin Piersic a fost supus unei proceduri de extragere a sondelor unui stimulator cardiac, au susținut miercuri, 8 mai 2024, o conferință de presă în care au oferit detalii despre starea actorului. Viața lui Florin Piersic este în pericol.
În urma unor proceduri medicale, Florin Piersic a suferit mai multe complicații. Două infecții majore au fost identificate în corpul său, la genunchi și inimă, astfel încât duminică, la Cluj-Napoca, a suferit o intervenţie de extragere a sondelor unui stimulator cardiac ce i-a fost amplasat în urmă cu câțiva ani.
După intervenția realizată la Institutul Inimii Niculae Stăncioiu din Cluj-Napoca, Florin Piersic a fost transferat, la dorința familiei, la Institutul Național de Boli Infecțioase Matei Balș de la București, unde urmează să primească îngrijiri de specialitate din partea echipei cu care a colaborat și în trecut.
Într-o conferință de presă organizată miercuri, 8 mai 2024, la Cluj-Napoca, reprezentanții Institutului Inimii Niculae Stăncioiu au explicat că Florin Piersic are o infecție generalizată în organism, respectiv septicemie. Protezele mențin focare secundare de infecție, ce nu pot fi tratate cu antibiotic.
Din acest motiv, la Cluj-Napoca, medicii i-au extras lui Florin Pierdic sondele de la stimulatorul cardiac amplasat în urmă cu 15 ani la inimă.
„E o situație gravă, da”, a precizat directorul medical al Institutului Inimii Niculae Stăncioiu, Adrian Molnar.
Întrebat dacă viața actorului este pusă în pericol, directorul medical al Institutului Inimii Niculae Stăncioiu, Adrian Molnar, a răspuns afirmativ, potrivit G4Media.
În altă ordine de idei, reprezentanții Institutului Național de Boli Infecțioase Matei Balș de la București au publicat un comunicat de presă prin care au anunțat că actorul se află într-o evaluare complexă legată de procesul infecțios, care presupune abordare multidisciplinară.
Miercuri, 8 mai 2024, are loc o ședință medicală la instituția citată între un cardiolog, un ortoped, mai mulți infecționiști și diabetologi. Surse susțineau că actorul ar putea să își piardă un picior. La acest moment, Florin Piersic este stabil, potrivit informațiilor oficiale.
„Nu putem face afirmații privitoare la evoluție, ținând cont de vârstă și de comorbidităti”, au transmis reprezentanții Institutului Național de Boli Infecțioase Matei Balș.
La București, urmează scoaterea protezei de la genunchiul actorului Florin Piersic. Echipa medicală de la Institutul Național de Boli Infecțioase Matei Balș a precizat că va reveni cu detalii.